Umaro Sissoco Embaló

Umaro Sissoco Embaló (født 23. september 1972) er en bissauguineansk politiker som har vært president i Guinea-Bissau siden 27. februar 2020. Han var også landets statsminister fra 18. november 2016 til 16. januar 2018.

Biografi 
Han ble født i Bissau, hovedstaden i Guinea-Bissau og han er utdannet i internasjonal politikk ved Universidade Técnica de Lisboa (Lisboas tekniske universitet) og har både mastergrad i politikk og doktorgrad i internasjonale forhold ved Universidad Complutense de Madrid (Universitetet i Madrid). Han snakker portugisisk og spansk flytende, samt engelsk, fransk, arabisk og swahili. Han har også militær utdanning fra det nasjonale forsvarssenteret i Spania og flere andre land, og han har rang av brigadegeneral.

Statsminister 2016-2018 
Han ble utnevnt til statsminister av president José Mário Vaz 18. november 2016 og tiltrådte 13. desember 2016. Han tok denne posten i strid med sitt parti Partido Africano para a Independência da Guiné e Cabo Verde (Det afrikanske partiet for uavhengighet for Guinea og Kapp Verde, PAIGC), og partiets sentralkomite vedtok mistillit til Embaló med stort flertall.

Som statsminister kunne han bare regne med støtte fra Partido da Renovação Social (Partiet for sosial fornyelse, PRS) som var det nest største partiet i nasjonalforsamlingen. Etter uoverensstemmelser med president José Mário Vaz ble han avsatt 13. januar 2018 med virkning fra 16. januar.

Presidentvalget 2019 
Embaló stilte som kandidat ved presidentvalget for partiet Movimento para Alternância Democrática (Bevegelsen for alternativt demokrati, Madem G15) Han fikk 27% av stemmene i første valgomgang og gikk videre til andre runde. Det offisielle valgresultatet viste at Embaló vant andre valgomgang med 54% av stemmene mot en annen tidligere statsminister, Domingos Simões Pereira som fikk 46%. Selv om verken høyesterett eller parlamentet hadde godkjent det organiserte Embaló selv en offisiell innsettelse av seg selv som president på et hotell i Bissau. Flere av politikerne i Guinea-Bissau, inkludert statsminister Aristides Gomes, anklaget Embaló for å gjennomføre statskupp, men den avtroppende presidenten Mário Vaz trådte til side og tillot Embaló å overta makten.

Referanser 

Guinea-Bissaus presidenter